Document ID: 32003R1577

Κανονισμός (ΕΚ) αριθ. 1577/2003 της Επιτροπής
της 8ης Σεπτεμβρίου 2003
για την παρέκκλιση από τον κανονισμό (ΕΚ) αριθ. 1251/1999 του Συμβουλίου, όσον αφορά τις ενισχύσεις βάσει της έκτασης για ορισμένες αροτραίες καλλιέργειες και τις πληρωμές για τις παύσεις καλλιέργειας για την περίοδο εμπορίας 2003/2004 στους παραγωγούς που είναι εγκατεστημένοι σε ορισμένες περιφέρειες της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε τελευταία από τον κανονισμό (ΕΚ) αριθ. 1038/2001(2), και ιδίως το άρθρο 9 δεύτερο εδάφιο τέταρτη περίπτωση,
Εκτιμώντας τα ακόλουθα:
(1) Το άρθρο 8 παράγραφος 1 του κανονισμού (ΕΚ) αριθ. 1251/1999 προβλέπει ότι οι ενισχύσεις βάσει της έκτασης καταβάλλονται από τις 16 Νοεμβρίου που έπεται της συγκομιδής.
(2) Κατά τη διάρκεια του έτους 2003, ορισμένες περιφέρειες της Κοινότητας επλήγησαν από εξαιρετικά μετεωρολογικά φαινόμενα, τα οποία είχαν ως αποτέλεσμα μια ιδιαίτερα μειωμένη πραγματική μέση απόδοση.
(3) Λόγω της κατάστασης αυτής, οι παραγωγοί αντιμετώπισαν σοβαρές οικονομικές δυσχέρειες.
(4) Λαμβάνοντας υπόψη την κατάσταση σε ορισμένες περιφέρειες της Κοινότητας καθώς και τη δημοσιονομική κατάσταση, πρέπει να επιτραπεί στα οικεία κράτη μέλη να καταβάλουν, από τις 16 Οκτωβρίου 2003, προκαταβολές έως 50 % κατ' ανώτατο όριο των ενισχύσεων βάσει της έκτασης για τις αροτραίες καλλιέργειες και πληρωμές για την προσωρινή παύση καλλιέργειας για την περίοδο 2003/2004.
(5) Δεδομένου του επείγοντα χαρακτήρα των μέτρων που πρέπει να θεσπισθούν, είναι αναγκαία η άμεση έναρξη ισχύος του παρόντος κανονισμού.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση από το άρθρο 8 παράγραφος 1 του κανονισμού (ΕΚ) αριθ. 1251/1999, προκαταβολή, για την περίοδο 2003/2004, ύψους έως 50 % κατ' ανώτατο όριο του ποσού των ενισχύσεων βάσει της έκτασης για τις αροτραίες καλλιέργειες καθώς και πληρωμές για την προσωρινή παύση καλλιέργειας, μπορούν να καταβληθούν από τις 16 Οκτωβρίου 2003, για τους παραγωγούς που είναι εγκατεστημένοι στα κράτη μέλη τα οποία εμφαίνονται στο παράρτημα ή σε περιφέρειες των οικείων κρατών μελών.
2. Η προκαταβολή που προβλέπεται στην παράγραφο 1 μπορεί να πραγματοποιηθεί μόνον εφόσον, την ημερομηνία της πληρωμής, ο εν λόγω παραγωγός θεωρείται επιλέξιμος.
3. Για τον υπολογισμό της πληρωμής της τελικής ενίσχυσης βάσει της έκτασης στους παραγωγούς που έλαβαν την προκαταβολή η οποία προβλέπεται στην παράγραφο 1, η αρμόδια αρχή θα λάβει υπόψη:
α) οποιαδήποτε μείωση της επιλέξιμης έκτασης του παραγωγού·
β) οποιαδήποτε προκαταβολή που καταβλήθηκε σύμφωνα με τον παρόντα κανονισμό.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Σεπτεμβρίου 2003.

Labels: 15
19
6